น้ำมันขยับรูดบัตรพุ่ง
บัตรเครดิตออกแคมเปญ รับน้ำมันพุ่ง สินค้าแพง ได้เงินคืนรอบบิลละ 128-160 บาท ลูกค้าดี๊ด๊าแห่สมัครเพียบ
19 มี.ค. 2555

บัตรเครดิตออกแคมเปญ รับน้ำมันพุ่ง สินค้าแพง ได้เงินคืนรอบบิลละ 128-160 บาท ลูกค้าดี๊ด๊าแห่สมัครเพียบ 
นายวรวุฒิ นิสภกุลธร รองประธานเจ้าหน้าที่บริหารสายงานธุรกิจบัตรเครดิต บริษัท บัตรกรุงไทย (เคทีซี) กล่าวว่า ราคาน้ำมันและราคาสินค้าอุปโภคบริโภคที่ปรับตัวสูงขึ้น มีผลทำให้ผู้ประกอบธุรกิจบัตรเครดิตหันมาทำแคมเปญการตลาดร่วมกับบริษัทผู้ค้าน้ำมันและซูเปอร์มาร์เก็ตในช่วงนี้มากขึ้น รวมถึงเคทีซีที่เพิ่งออกแคมเปญคืนเงิน (แคชแบ็ก) ในรอบบิลถัดไป สำหรับลูกค้าที่ใช้จ่ายผ่านบัตรในปั๊มน้ำมัน ปตท. บางจาก และห้างสรรพสินค้าบิ๊กซี และเทสโก้ โลตัส ครบ 5,000 บาทขึ้นไป จะได้รับเงินคืน 4% และครบ 1 หมื่นบาทขึ้นไปรับเงินคืน 5%
อย่างไรก็ดี บริษัทมีเงื่อนไขว่า การให้เงินคืนสำหรับกรณีเติมน้ำมันนั้น บริษัทให้วงเงินใช้จ่ายสูงสุดรอบบิลละ 3,200 บาท เท่ากับว่าผู้ที่ใช้จ่ายเติมน้ำมันที่ได้รับเงินคืน 4% จะได้เงินคืนรอบบิลละ 128 บาท และหากได้รับเงินคืน 5% จะได้รับเงินคืนรอบบิลละ 160 บาท ซึ่งเป็นเงินที่ได้คืนสูงสุดกรณีเติมน้ำมัน
นายวรวุฒิ กล่าวว่า สำหรับแคมเปญนี้บริษัทจะมุ่งเน้นไปยังลูกค้าเก่าที่ถือบัตรอยู่ในปัจจุบัน เพราะต้องมีการส่งเอสเอ็มเอสขอเข้าร่วมแคมเปญ ขณะนี้มีผู้สมัครลงทะเบียนเอสเอ็มเอสเข้าร่วมแคมเปญแล้ว 3 หมื่นราย จากเป้าหมายที่ตั้งไว้ 1.5 แสนราย วงเงินแคมเปญที่เตรียมไว้ 20 ล้านบาท จนถึงเดือน พ.ค.นี้
ทั้งนี้ บริษัทตั้งเป้าหมายว่าแคมเปญนี้จะทำให้ยอดใช้จ่ายผ่านบัตรของลูกค้าเพิ่มขึ้นขั้นต่ำรอบบิลละ 15% จากปัจจุบันยอดใช้จ่ายผ่านบัตรเฉลี่ยเดือนละ 5,500 บาท ขณะที่บริษัทมีผู้ถือบัตรทั้งสิ้น 1.6 ล้านบาท
“ปีนี้แคมเปญการตลาดที่ยังเน้นหนักคือ น้ำมัน ซูเปอร์มาร์เก็ต และหมวดกินดื่ม เน้นจับกลุ่มลูกค้าที่มีรายได้ 1.54 หมื่นบาท ตอนนี้ถ้าใครบริหารเงินเป็น แล้วใช้บัตรเครดิตก็จะได้ประโยชน์เยอะจากราคาสินค้าและน้ำมันที่แพงขึ้น” นายวรวุฒิ กล่าว
ด้านธนาคารธนชาต ได้ออกแคมเปญแคชแบ็กสำหรับผู้ที่ใช้บัตรเครดิตธนชาตไดร์ฟ ตลอดอายุสมาชิกผู้ถือบัตร โดยเน้นการเติมน้ำมัน มีจุดเด่นที่ไม่ต้องส่งเอสเอ็มเอสลงทะเบียนเข้าร่วมโครงการ ทุกคนที่ถือบัตรมีสิทธิเหมือนกันและเข้าร่วมกับปั๊มน้ำมันทุกค่าย แบ่งเป็น บัตรมาสเตอร์การ์ดแพลทินัม หากเติมน้ำมัน 5,000 บาทแรก ได้รับเงินคืนในรอบบิลถัดไป 3.1% ส่วนที่เกิน 5,000–1 หมื่นบาท ได้รับเงินคืน 1.5%
บัตรมาสเตอร์การ์ดคลาสสิค เติมน้ำมัน 5,000 บาทแรก ได้เงินคืน 2.1% ส่วนที่เกิน 5,0001 หมื่นบาท ได้รับเงินคืน 1% บัตรวีซ่าแพลทินัม เติมน้ำมันรอบบิลละ 1.5 หมื่นบาท ได้เงินคืน 1.5% และบัตรวีซ่าคลาสสิค เติมน้ำมันรอบบิลละ 1.5 หมื่นบาท ได้เงินคืน 1%
อย่างไรก็ดี บัตรทั้ง 4 แบบ ธนาคารจะให้แต้มด้วย โดยผ่านการใช้จ่ายทุกๆ 25 บาท ได้ 1 แต้ม หากครบ 1,000 แต้ม สามารถแลกกลับเป็นแคชแบ็ก 100 บาท
นอกจากนี้ หากลูกค้าสมัครบัตรใหม่ภายในวันที่ 30 มิ.ย. หลังการอนุมัติมีการใช้จ่ายภายใน 30 วัน หากใช้จ่ายผ่านซูเปอร์มาร์เก็ต ได้แก่ บิ๊กซี ท็อปส์ ซูเปอร์มาร์เก็ต และเทสโก้ โลตัส สูงสุดรอบบิลละ 2,000 บาท จะได้เงินคืนสูงสุด 100 บาท เป็นเวลา 1 ปี
สำหรับธนาคารไทยพาณิชย์นั้น จะเน้นออกผลิตภัณฑ์ โดยจะออกบัตรเครดิตใหม่ที่จะเข้ามาจับตลาดวัยรุ่นที่เพิ่งเริ่มทำงานจนถึงอายุไม่เกิน 35 ปี มีรายได้เดือนละ 1.5 หมื่นบาทขึ้นไป เพื่อเป็นการขยายฐานลูกค้ากลุ่มใหม่โดยปีนี้ตั้งเป้าขยายฐาน 1.5 แสนใบ